**NOTA DE PREMSA**

**ESPIGOLADORS I LA SEVA MARCA *es im-perfect***

 **GUANYEN UN PREMI MEDI AMBIENT**

**DE LA GENERALITAT DE CATALUNYA**

***Aquesta organització sense ànim de lucre té la seu i l'obrador al barri de Sant Cosme de la nostra ciutat***

***Espigoladors es dedica a lluitar contra el malbaratament alimentari tot empoderant persones en situació de risc d’exclusió social***

**es im-perfect *és la primera marca de l'Estat que elabora i comercialitza productes alimentaris d'alta qualitat elaborats a partir d'excedents i de fruites i verdures lletges i imperfectes***

L'organització sense ànim de lucre Espigoladors ([www.espigoladors.cat](http://www.espigoladors.cat)), que té la seu i l'obrador al barri de Sant Cosme del Prat, ha guanyat un Premi Medi Ambient del Departament de Territori i Sostenibilitat de la Generalitat de Catalunya, en la categoria de millor iniciativa de protecció i millora del medi ambient. El premi està dotat amb 10.000 €.

**Lliurat pel President de la Generalitat**

L’acte de lliurament del Premi es va celebrar dimarts, Dia Mundial del Medi Ambient, al Palau de la Generalitat, amb la presència del President de la Generalitat, Quim Torra, i del conseller de Territori i Sostenibilitat, Damià Calvet.

**Espigoladors**

Espigoladors és una organització sense ànim de lucre que lluita contra el malbaratament alimentari alhora que empodera a persones en risc d’exclusió social d’una manera transformadora, participativa, inclusiva i sostenible.

Espigoladors recupera fruita i verdura que es descarta, ja sigui per un descens de vendes, per raons estètiques, per excedents de producció o perquè la fruita està madura i el consumidor ja no la compra. En cap cas es recull fruita o verdura que no sigui apta pel seu consum.

L'organització canalitza el 95% dels aliments que recull a entitats socials, i així facilita l’accés a aliments frescos, sans i nutritius a persones que habitualment no poden accedir-hi. Les entitats socials són pròximes a la zona de recollida, molt sovint el Parc Agrari del Baix Llobregat.

La resta d'aliments recuperats es transformen en conserves naturals i artesanals (melmelades, cremes, salses i patés) i es comercialitzen sota la marca *es im-perfect*.

**L'economia circular**

Enguany, el Premi Medi Ambient s’emmarca en la temàtica de l’economia circular, que es fonamenta en el cicle dels materials i defineix un model basat en la prevenció de la generació de residus així com en reutilitzar, reparar, remanufacturar i reciclar els materials i productes existents, en lloc d’utilitzar matèries primeres verges. S’oposa al model lineal de fabricar, usar i llançar.

El Prat de Llobregat, 6 de juny de 2018